ช้างศึก ออกรบ ลุยคัดบอลโลก ขจร ลั่นต้องมีแต้มติดมือ
23 ขุนพลช้างศึก ทีมชาติไทย เหินฟ้าสู่กรุงโดฮา ประเทศ กาตาร์แล้ว เพื่อไปปักหลักเก็บ ตัวฝึกซ้อม และอุ่นเครื่อง ก่อนบู๊ศึกคัดบอลโลก โซนเอเชีย แมตช์แรกกับซาอุดีอาระเบีย ในวันที่ 1 ก.ย. ที่กรุงริยาด บิ๊กขจร ขจร เจียรวนนท์ ผู้จัดการทีมลั่น ต้องเก็บแต้มให้ได้ทั้ง 2 เกม กับซาอุฯ และญี่ปุ่น ที่จะกลับมาเล่นในบ้าน วันที่ 6 ก.ย. เพื่อโอกาสในการลุ้นเข้ารอบบอลโลกแบบยาวๆ โดยลงทุนยกคณะพ่อครัวไปทำอาหารไทยเสิร์ฟนักเตะให้ได้อิ่มท้องและถูกปากกันทุกมื้อ เผยกังวลอย่างเดียวคือสภาพอากาศที่ร้อนระอุกว่า 40 องศา อาจสร้างปัญหาแก่ลูกทีมในวันแข่งจริง กำชับหมอประจำทีมดูแลร่างกายนักเตะอย่างใกล้ชิดเพราะเกรงจะเจ็บป่วย,เมื่อเวลา 11.00 น. ของวันที่ 21 ส.ค.ที่ผ่านมา ที่โรงแรม ดิ เอมเมอรัลด์ รัชดาฯ ซิโก้ เกียรติศักดิ์ เสนาเมือง กุนซือใหญ่ทีมชาติไทย ได้เรียก 23 ขุนพลช้างศึกมารายงานตัว ก่อนที่จะลงเล่นในศึกฟุตบอลโลก 2018 รอบคัดเลือกโซนเอเชีย รอบ 12 ทีมสุดท้าย กลุ่มบี พบซาอุดีอาระเบีย (เยือน) วันที่ 1 ก.ย. และพบญี่ปุ่น (เหย้า) วันที่ 6 ก.ย.,โดยผู้เล่นทั้ง 23 ราย นำโดยแกนหลักอย่าง เจ้ามุ้ย ธีรศิลป์ แดงดา กัปตันอุ้ม ธีราทร บุญมาทัน เมสซีเจ ชนาธิป สรงกระสินธ์ ธนบูรณ์ เกษารัตน์ รวมถึงสิโรจน์ ฉัตรทอง กองหน้าจากอุบล ยูเอ็มที ยูไนเต็ด ที่ได้โอกาสติดทีมชาติไทยชุดใหญ่เป็นครั้งแรกในชีวิต ซึ่งในช่วงค่ำคืนวันเดียวกันเวลาประมาณ 21.00 น. ทีมชาติไทย ทัพช้างศึกก็ได้ออกเดินทางไปยังกรุงโดฮา ประเทศกาตาร์ เพื่อไปเก็บตัวฝึกซ้อม และมีโปรแกรมอุ่นเครื่องกับเจ้าถิ่น ทีมชาติกาตาร์ ในวันที่ 25 ส.ค.นี้ ก่อนบุกเยือนซาอุดีอาระเบีย ที่สนามคิง ฟาฮัด สเตเดียม กรุงริยาด ในศึกฟุตบอลโลก 2018 รอบคัดเลือก โซนเอเชีย รอบ 12 ทีมสุดท้าย นัดแรก วันที่ 1 ก.ย.ต่อไป,สำหรับความพร้อมของทีมชาติไทย ทาง บิ๊กขจร ขจร เจียรวนนท์ ผู้จัดการทีมช้างศึก ที่จะบินไปกำกับดูแลคณะนักเตะไทยในการลุยตะวันออกกลางในครั้งนี้ เผยว่า ตนพอใจสภาพความพร้อมของทีมที่ไม่มีผู้เล่นคนใดได้รับบาดเจ็บจากเกมลีก ขณะที่บรรยากาศในทีมก็ค่อนข้างคึกคัก นักเตะกระหายที่จะเล่นในเกมคัดบอลโลกเต็มที่แล้ว,ผมให้ความพร้อมของเราที่ 90 เปอร์เซ็นต์ เสียดายอย่างเดียวคือก่อนหน้านี้เราไม่มีโอกาสได้รวมทีมกันทบทวนแท็กติกกับโค้ชซิโก้บ้าง แต่ตรงนี้ไม่เป็นไรเพราะอีก 10 เปอร์เซ็นต์ที่เหลือเราจะไปเติมเต็มในการซ้อมที่กาตาร์ซึ่งน่าจะเพียงพอ เพราะผู้เล่นชุดนี้ส่วนใหญ่ไม่มีปัญหาเรื่องทีมเวิร์กเนื่องจากอยู่ในทีมเดียวกันหลายคนอยู่แล้ว ส่วนเรื่องการศึกษาจุดอ่อน-จุดแข็งของคู่ต่อสู้ โดยเฉพาะซาอุฯที่เราต้องเจอในเกมแรก ครั้งนี้เรามีประธานฝ่ายเทคนิค โค้ชเฮง วิทยา เลาหกุล มาช่วยติวเข้มร่วมกับโค้ชซิโก้ ที่ศึกษาข้อมูลมาบ้างแล้ว ดังนั้นเชื่อว่าเราสู้เจ้าถิ่นได้แน่,ผจก.ทีมชาติไทย เผยต่อไปว่า ก่อนบินไปซาอุฯเราได้เชิญวิทยากรจากเอเอฟซีและฟีฟ่ามาให้การอบรมเรื่องกฎกติกาใหม่ ที่จะใช้ในศึกคัดบอลโลกครั้งนี้ ซึ่งบางอย่างนักเตะเรายังไม่คุ้นเคย ก็จะได้ทำความเข้าใจเอาไว้ ขณะเดียวกัน เรื่องของอาหารการกินที่ก่อนหน้านี้เคยเป็นปัญหาเวลานักกีฬาทีมชาติไปแข้งในอาหรับ ตอนนี้ก็เบาใจได้เพราะได้จ้างคณะพ่อครัวมืออาชีพไปทำอาหารไทยให้นักเตะได้รับประทานกันทุกมื้อ,สิ่งเดียวที่ผมค่อนข้างกังวลใจที่สุดก็คือเรื่องของสภาพอากาศที่ร้อนจัดของซาอุฯซึ่งบางทีในวันแข่งอาจร้อนถึง 40 องศาเลยด้วยซ้ำ ดังนั้นผมจึงกำชับแพทย์ประจำทีมให้ดูแลนักเตะทุกคนให้ดีอย่าให้ไม่สบาย และจะพยายามทำทุกวิถีทางให้เราปรับตัวกับอากาศที่ร้อนและแห้งให้ได้มากที่สุด,สำหรับเป้าหมายของทีมช้างศึก ในศึกคัดบอลโลก 2 เกมแรกกับซาอุดีอาระเบียและญี่ปุ่น บิ๊กขจร กล่าวว่า ตนมั่นใจในศักยภาพความพร้อมของแข้งทีมชาติไทยชุดนี้ ซึ่งไม่กลัวใครหน้าไหนในเอเชียว่าทั้ง 2 แมตช์เราน่าจะมีแต้ม เพื่อที่จะได้ลุ้นกันยาวๆในการคักบอลโลกเที่ยวนี้ ซึ่งก็ขอให้แฟนฟุตบอลชาวไทยช่วยกันส่งใจเชียร์ให้เต็มที่.,ขอบคุณภาพจาก : เฟซบุ๊ก FA Thailand
23 ขุนพลช้างศึก ทีมชาติไทย เหินฟ้าสู่กรุงโดฮา ประเทศ กาตาร์แล้ว เพื่อไปปักหลักเก็บ ตัวฝึกซ้อม และอุ่นเครื่อง ก่อนบู๊ศึกคัดบอลโลก โซนเอเชีย แมตช์แรกกับซาอุดีอาระเบีย ในวันที่ 1 ก.ย. บิ๊กขจร ลั่นต้องเก็บแต้มให้ได้ทั้ง 2 เกม
ช้างศึก,นักฟุตบอลทีมชาติไทย,ฟุตบอลโลก 2018 รอบคัดเลือก,โซนเอเชีย รอบ 3,บิ๊กขจร,ขจร เจียรวนนท์,ผู้จัดการทีมชาติไทย,ทีมชาติซาอุดิอาระเบีย,ทีมชาติญี่ปุ่น,ข่าว,ข่าวกีฬา,ไทยรัฐออนไลน์